Source: https://www.najpravo.sk/judikatura/trestne-pravo-procesne/vazba/dovody-koluznej-vazby.html
Timestamp: 2020-04-09 10:34:26+00:00

Document:
Dôvody kolúznej väzby | Väzba | Najprávo.sk - najlepší právny poradca
12.9. 2012, 09:28 | najpravo.sk
Z hľadiska dôvodnosti pretrvávania dôvodov kolúznej väzby platí, že konkrétna obavabz marenia objasňovania skutočností závažných pre trestné stíhanie môže vyplývať aj z charakteru činu, pre ktorý je obžalovaný stíhaný, pokiaľ pretrváva dôvodnosť podozrenia z jeho spáchania. Tak tomu je aj v preskúmavanej veci, kde došlo k vyhláseniu odsudzujúceho rozsudku pre skutok, spočívajúci v zabezpečení fyzickej likvidácie svedka.
(Uznesenie NSSR zo 14. augusta 2012, sp. zn. 2 Tost 24/2012)
Napadnutým uznesením Špecializovaný trestný súd podľa § 79 ods. 2, ods. 3 Tr. por. per analogiam zamietol žiadosť obžalovaného S. o zmenu dôvodov väzby vypustením väzobného dôvodu podľa § 71 ods. 1 písm. b/ Tr. por.
Menovaný je stíhaný v súdnom konaní, ktorého chronológia je popísaná v napadnutom uznesení.
Proti uzneseniu podal obvinený sťažnosť do zápisnice a odôvodnil ju písomným podaním obhajcu.
V ňom uvádza, že popiera vinu zo spáchania činu. Dokazovanie bolo na súde prvého stupňa vyhlásené za skončené, preto dôvod kolúznej väzby pominul. Nahliadanie do korešpondencie a telefonovanie za prítomnosti príslušníka ZVJS sa vykonáva bez ohľadu na dôvody kolúznej väzby podľa § 20 ods. 2 a § 21 ods. 1 zákona č. 221/2006 Z.z. o výkone väzby.
Najvyšší súd Slovenskej republiky (ďalej len najvyšší súd) vec preskúmal v rozsahu uvedenom v § 192 ods. 1 Tr. por. a zistil nasledovné:
Súd prvého stupňa rozhodol vecne správne a v súlade so zákonom. Svoje rozhodnutie i náležite odôvodnil. Toto odôvodnenie je potrebné doplniť len vo vzťahu ku sťažnostným námietkam uvedeným v podaní obhajcu.
Z hľadiska dôvodnosti pretrvávania dôvodov kolúznej väzby platí, že konkrétna obava z marenia objasňovania skutočností závažných pre trestné stíhanie môže vyplývať aj z charakteru činu, pre ktorý je obžalovaný stíhaný, pokiaľ pretrváva dôvodnosť podozrenia z jeho spáchania. Tak tomu je aj v preskúmavanej veci, kde došlo k vyhláseniu odsudzujúceho rozsudku pre skutok, spočívajúci v zabezpečení fyzickej likvidácie svedka. Odsudzujúci rozsudok bude preskúmaný v už prebiehajúcom odvolacom konaní a nie je úlohou rozhodovania o väzbe ho nahrádzať a tak prejudikovať jeho výsledok. Preto možno k tejto otázke len vzhľadom na podstatu rozhodnutia a argumentáciu súdu prvého stupňa uviesť, že dôvodnosť podozrenia zo spáchania činu nepominula. Odvolanie obžalovaného zároveň vyvoláva možnosť, že odvolací súd nariadi opakovanie výkonu niektorých dôkazov alebo doplnenie dokazovania, a pre taký prípad je naďalej potrebné eliminovať nebezpečenstvo ovplyvňovania svedkov.
Okolnosť, že popri ustanovení § 71 ods. 1 písm. b/ Tr. por., ktoré je aplikované rozhodnutiami o väzbe v trestnom konaní, je kontrola korešpondencie väzobne stíhaného obvineného vykonávaná z preventívno-bezpečnostných dôvodov výkonu väzby aj podľa zákona o výkone väzby, rovnako tak aj kontrola obsahu telefonického rozhovoru väzobne stíhaného obvineného, na podstate tohto rozhodnutia nič nemení. Súd je ustanovením § 71 ods. 1 písm. a) až c) Tr. por. viazaný a pokiaľ väzobný dôvod nepominie, nemôže právny režim väzby obvineného obmedziť.
Na základe uvedeného najvyšší súd sťažnosť obvineného ako nedôvodnú zamietol.

References: súd 
 § 79
 § 71
 § 20
 § 21
 súd 
 § 192

Súd 
 súd 
 § 71
 Súd 
 § 71
 súd